**Scrisoare**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți scriu, mămucă dragă, o scrisoare

ca să-ți prezint cum totul s-a schimbat

în lumea asta grea, apăsătoare,

în care m-ai lăsat când ai plecat.

N-oi folosi a plânsului cerneală

să îți descriu al lumii colorit

ce se topește fad în amorțeală

și cade într-un somn nemărginit.

Zăpada se așterne peste casă

și face declarații de război,

iar streașina bolnavă de angoasă

o-ntâmpină cu teama de noroi.

Nămeții sunt murdari de bătrânețe

și se topesc sub propriul lor păcat

că au ținut al Albului finețe

într-un mormânt de geruri ferecat.

Burlanele se umplu de căldură

și picură Speranța pe pământ

să rupă a destinului structură

și să redea o viață din mormânt.

Un gri murdar e tot ce mă-nconjoară

și aerul e gol de conținut

Iar clipa, ce zbura odinioară,

nu mai încape nici într-un minut.

Privesc în zare lumea ancorată

de-un viitor ce nu îl știu defel.

Nimic nu e, așa, ca altădată,

când tu erai la ”mâine” portdrapel.

Mai sunt lumini ce cred c-a lor voință

va colora un gol ce nu l-am vrut,

Dar al lor crez nu fi-va cu putință

să-nlocuiască-un dor de Absolut.

Ați fost trimiși să sprijiniți o lume

de care noi, cei vii, nu știm nimic,

pictată în religii sau cutume

care se zbat captive sub ilic.

Azi viața se întinde-n prezentare

pe-un șevalet bolnav de ilogism

ce și-a donat din propria fixare

cei doi piloni de bază la seism.

Bolnav acum prin lipsa de vigoare

Nu pot susține visul de demult

când șevaletul meu legat de Soare

era imun la gri-ul cel ocult.

Mai plouă cu speranțele din triluri,

cocorii se întorc republicani

și ne aduc mesaje din exiluri,

iar albul lor ne face mai umani.

O să-i întreb, acum, în prag de seară

de v-au văzut acolo-n Infinit,

unde v-a pus fireasca circulară

dictată de destinul cuvenit.

O să-i mai rog să-mi picure culoare-

din albul lor mai mult decât un strop

Să recompun bucata de splendoare

ce mă ferea de-un gri hipermetrop.

Voi colora a vieții anvergură

cu un mănunchi din alte răsplătiri,

Dar albul meu în propria pictură

te va fixa etern prin amintiri.

Voi aștepta a toamnei telegramă,

Cocorii iar să plece către sud

Să îți transmită, mamă și icoană

că fără tine Albul îl exclud.